**必背古诗词**

**1.江南 〔汉〕乐府诗集**

江南可采莲，莲叶何田田，

鱼戏莲叶间。

鱼戏莲叶东，鱼戏莲叶西，

鱼戏莲叶南，鱼戏莲叶北。

**2.画 〔唐〕王维**

远看山有色，近听水无声。

春去花还在，人来鸟不惊。

**3.题画 〔清〕袁枚**

村落晚晴天，桃花映水鲜。

牧童何处去，牛背一鸥眠。

**4.咏鹅 〔唐〕骆宾王**

鹅，鹅，鹅，曲项向天歌。

白毛浮绿水，红掌拨清波。

**5.古朗月行 〔唐〕李白**

小时不识月，呼作白玉盘。

又疑瑶台镜，飞在青云端。

仙人垂两足，桂树何团团。

白兔捣药成，问言与谁餐？

蟾蜍蚀圆影，大明夜已残。

羿昔落九乌，天人清且安。

阴精此沦惑，去去不足观。

忧来其如何？凄怆摧心肝。

**6.悯农（其一） 〔唐〕李绅**

春种一粒粟，秋收万颗子。

四海无闲田，农夫犹饿死。

**7.悯农（其二） 〔唐〕李绅**

锄禾日当午，汗滴禾下土。

谁知盘中餐，粒粒皆辛苦。

**8.蜂 〔唐〕罗隐**

不论平地与山尖，无限风光尽被占。

采得百花成蜜后，为谁辛苦为谁甜。

**9.偶步 〔清〕 袁枚**

偶步西廊下，幽兰一朵开。

是谁先报信，便有蜜蜂来。

**10.蝉 〔唐〕虞世南**

垂緌饮清露，流响出疏桐。

居高声自远，非是藉秋风。

**11.青松 〔现代〕陈毅**

大雪压青松，青松挺且直。

要知松高洁，待到雪化时。

**12.风 〔唐〕李乔**

解落三秋叶，能开二月花。

过江千尺浪，入竹万竿斜。

**13.鹿柴 〔唐〕王维**

空山不见人，但闻人语响。

返景入深林，复照青苔上。

**14.鸟鸣涧 〔唐〕王维**

人闲桂花落，夜静春山空。

月出惊山鸟，时鸣春涧中。

**15.咏华山 〔宋〕寇准**

只有天在上，更无山与齐。

举头红日近，回首白云低。

**16.听弹琴 〔唐〕刘长卿**

泠泠七弦上，静听松风寒。

古调虽自爱，今人多不弹。

**17.终南望余雪 〔唐〕祖咏**

终南阴岭秀，积雪浮云端。

林表明霁色，城中增暮寒。

**18.游子吟 〔唐〕孟郊**

慈母手中线，游子身上衣。

临行密密缝，意恐迟迟归。

谁言寸草心，报得三春晖。

**19.猗兰操〔唐〕韩愈**

兰之猗猗，扬扬其香。

众香拱之，幽幽其芳。

不采而佩，于兰何伤？

以日以年，我行四方。

文王梦熊，渭水泱泱。

采而佩之，奕奕清芳。

雪霜茂茂，蕾蕾于冬，

君子之守，子孙之昌。

**20.诗经**

**诗经·木瓜**

投我以木瓜，报之以琼琚。

匪报也，永以为好也！

投我以木桃，报之以琼瑶。

匪报也，永以为好也！

投我以木李，报之以琼玖。

匪报也，永以为好也！

**诗经·螽斯**

螽斯羽，诜诜兮。宜尔子孙，振振兮。

螽斯羽，薨薨兮。宜尔子孙。绳绳兮。

螽斯羽，揖揖兮。宜尔子孙，蛰蛰兮。

**诗经·周南·樛木**

南有樛木，葛藟累之。乐只君子，福履绥之。

南有樛木，葛藟荒之。乐只君子，福履将之。

南有樛木，葛藟萦之。乐只君子，福履成之。

**诗经·周南·麟之趾**

麟之趾，振振公子，于嗟麟兮。

麟之定，振振公姓，于嗟麟兮。

麟之角，振振公族，于嗟麟兮！

**诗经·郑风·萚兮**

萚兮萚兮，风其吹女。

叔兮伯兮，倡予和女。

萚兮萚兮，风其漂女。

叔兮伯兮，倡予要女。